32006R0601
L 106/7
JURNALUL OFÍCIAL AL UNIUNII EUROPENE
REGULAMENTUL (CE) NR. 601/2006 AL COMISIEI
din 18 aprilie 2006
de punere în aplicare al Regulamentului (CE) nr. 184/2005 al Parlamentului European și al Consiliului în ceea ce privește formatul și procedura de transmitere de date
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (1), în special articolul 7,
întrucât:
(1)
Regulamentul (CE) nr. 184/2005 stabilește un cadru comun pentru producerea sistematică de statistici comunitare ale balanței de plăți, ale comerțului internațional de servicii și ale investițiilor străine directe.
(2)
Este necesar să se stabilească formatul și procedura de transmitere a datelor necesare în vederea elaborării unor statistici armonizate și comparabile între statele membre, în vederea reducerii riscurilor de eroare în ceea ce privește transmiterea de date și a reducerii termenelor necesare pentru prelucrarea datelor culese și pentru punerea lor la dispoziția utilizatorilor. Prin urmare, este necesar să se definească normele de punere în aplicare pentru completarea instrucțiunilor din vademecumul balanței de plăți Eurostat, astfel cum au fost revizuite anual.
(3)
Măsurile prevăzute de prezentul regulament sunt conforme cu avizul Comitetului pentru balanța de plăți, instituit prin Regulamentul (CE) nr. 184/2005,
ADOPTĂ PREZENTUL REGULAMENT:
Articolul 1
Transmiterea de date
Statele membre transmit datele Comisiei (Eurostat) sub formă electronică, prin intermediul punctului de intrare unic administrat de Comisie (Eurostat).
Comisia (Eurostat) pune la dispoziție o documentație detaliată privind punctul de intrare unic menționat anterior și oferă linii directoare pentru punerea în aplicare a unor abordări compatibile în materie de transmitere de date.
Articolul 2
Formatul datelor
Statele membre utilizează formatul „Gesmes”, în conformitate cu standardele privind schimburile de date, definite de Comisie (Eurostat). Comisia (Eurostat) pune la dispoziție o documentație detaliată privind standardele în cauză și oferă linii directoare pentru punerea lor în aplicare, în conformitate cu cerințele prezentului regulament.
Nu se poate folosi nici un format individual de date.
Articolul 3
Specificații tehnice privind formatul datelor
Specificațiile tehnice privind structura datelor sunt prezentate în detaliu în anexa la prezentul regulament.
Articolul 4
Intrarea în vigoare
Prezentul regulament întră în vigoare în cea de-a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 aprilie 2006.